WHAUP โดนตลาดฯ สั่งแจงเหตุแตกพาร์หุ้นละ 1 บาทใน 5 มิ.ย.นี้
WHAUP โดนตลาดฯ สั่งแจงเหตุผลแตกพาร์เป็นหุ้นละ 1 บาท จากเดิม 5 บาท หลังเข้าตลาดฯ ได้เพียงแค่ 2 เดือน ภายใน 5 มิ.ย.นี้
1 มิ.ย. 2560

ผู้สื่อข่าวรายงานว่า จากกรณีที่บริษัท ดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) หรือ WHAUP แจ้งมติที่ประชุมคณะกรรมการบริษัทในวันที่ 30 พ.ค.60 ให้เปลี่ยนแปลงมูลค่าหุ้นของบริษัทที่ตราไว้ (Par Value) จากเดิมหุ้นละ 5 บาท เป็นหุ้นละ 1 บาท โดยทุนจดทะเบียนของบริษัทฯ คงเดิมที่ 3,825 ล้านบาท แต่จำนวนหุ้นสามัญของบริษัทจะเพิ่มขึ้นจาก 765 ล้านหุ้น มูลค่าที่ตราไว้หุ้นละ 5 บาท เป็น 3,825 ล้านหุ้น มูลค่าที่ตราไว้หุ้นละ 1 บาท โดยการแตกพาร์ดังกล่าวเกิดขึ้นในระยะเวลาเพียง 2 เดือนนับตั้งแต่ WHAUP เข้าซื้อขายในตลาดหลักทรัพย์แห่งประเทศไทยเมื่อวันที่ 10 เม.ย.60
ขณะที่ ล่าสุด ตลาดหลักทรัพย์แห่งประเทศไทย (ตลท.) ให้ WHAUP ชี้แจงข้อมูลเพิ่มเติมกรณีที่ประชุมคณะกรรมการบริษัทเมื่อวันที่ 30 พ.ค.60 มีมติให้เสนอที่ประชุมผู้ถือหุ้นพิจารณาอนุมัติเปลี่ยนแปลงมูลค่าที่ตราไว้ (Par) จากหุ้นละ 5 บาท เป็นหุ้นละ 1 บาท ซึ่งเป็นการเปลี่ยนแปลง Par ภายหลัง WHAUP เข้าจดทะเบียนในตลาดหลักทรัพย์ฯ ภายในเวลาเพียง 2 เดือน เพื่อให้ผู้ลงทุนได้รับทราบข้อมูลประกอบการ ตัดสินใจลงทุนที่ครบถ้วนและชัดเจนภายในวันที่ 5 มิ.ย.60